b'\n_START_ARTICLE_\nSvoboda (1929-1936)\n_START_PARAGRAPH_\nSvoboda je bila izobra\xc5\xbeevalna revija istoimenske socialnodemokratske zveze kulturnih dru\xc5\xa1tev._NEWLINE_Revijo je ustanovila socialnodemokratska zveza kulturnih dru\xc5\xa1tev Svoboda in je izhajala v letih 1929\xe2\x88\x921936. Kot mese\xc4\x8dnik je izhajala v Ljubljani, njen urednik pa je bil Josip O\xc5\xa1lak. Revija je nasledila mese\xc4\x8dnik marksisti\xc4\x8dne zdru\xc5\xbeene organizacije Pod lipo (1924-1928) in pomenila nadaljevanje prej\xc5\xa1nih, zaradi finan\xc4\x8dnih te\xc5\xbeav kratkotrajnih dru\xc5\xa1tvenih periodi\xc4\x8dnih publikacij Svoboda (1919-1920); Kres (1921-1923); Svoboda (1925-1927). Namenjena je bila vzgoji delavske mladine v duhu proletarske solidarnosti in revolucionarnega socializma. Objavljala je programske \xc4\x8dlanke in komentarje o mednarodnem dogajanju, posebej delavskem gibanju, ter poro\xc4\x8dila o dru\xc5\xa1tvenem \xc5\xbeivljenju v posmeznih odsekih. Veliko prostora je bilo namenjeno tudi leposlovnim, ve\xc4\x8dinoma socialno anga\xc5\xbeiranim prispevkom doma\xc4\x8dih avtorjev, med katerimi so bili tudi Angelo Cerkvenik, Tone \xc4\x8cufar, Mile Klop\xc4\x8di\xc4\x8d, Tone Seli\xc5\xa1kar in drugi, \xc5\xa1e ve\xc4\x8d pa prevodom, zlasti iz ruske, nem\xc5\xa1ke in francoske literature.'